Yrittäjä Tapani Saaren bisnekset ja perhe olivat tuhoutua perättömien juorujen takia. Koko painajainen alkoi täysin eri henkilöä koskeneesta lehtiuutisesta.

Perättömien pedofiilijuorujen kohteeksi pari vuotta sitten joutunut Tapani Saari on jo saanut etäisyyttä painajaiseen. – Suurempiakin oikeusmurhia tässä maailmassa on tapahtunut. Kerran eräs nasaretilainen opettajakin murhattiin tekaistuilla syytteillä, hän toteaa.

Oulaisissa asuva Tapani Saari pyörittää vuodenajasta riippuen

20-40 ihmistä työllistävää maansiirto- ja purkufirmaa. Hän on myös vanhoillislestadiolainen suurperheen isä, joka on vaikuttanut vanhoillislestadiolaisen liikkeen johtotehtävissäkin.

Painajainen alkoi Ylen verkkosivujen uutisesta, joka kertoi huhtikuussa 2012 lapsen seksuaaliseen hyväksikäyttöön liittyvästä tapauksesta. Ensin Ylivieska-Raahen käräjäoikeus oli tuominnut tekijälle lokakuussa 2011 ehdotonta vankeutta vuoden ja 5 kuukautta. Rovaniemen hovioikeudessa tuomio koveni yli puolella vuodella.

Ylen mukaan teot olivat kyllä tapahtuneet Pohjois-Pohjanmaalla, mutta tekijä oli nykyään Uudellamaalla asuva henkilö.

Juoru vireille

Koska samaan aikaan tapetilla olivat lasten hyväksikäyttötapaukset vanhoillislestadiolaisen liikkeen piirissä, keksi joku pistää vireille juorun, että kysymyksessä olisi Tapani Saari: mies, jota todellisuudessa ei oltu tuomittu mistään. Ja nämä tiedot ovat kenen tahansa tarkistettavissa.

Villeimmissä versioissa Tapani kulki päivät valvontapanta jalassa ja nukkui yöt Pelson vankilassa. Tällaiseen ratkaisuun kuulemma päädyttiin, koska kysymys oli merkittävästä työnantajasta.

Yllättävän pitkään meni, ennen kuin Tapani itse edes tiesi, että hänestä liikkui näin pahoja juoruja.

Kunnes eräänä päivänä hänen firmassaan työskentelevä vävypoika tuli kysymään asiaa suoraan.

– Tietääkö se meidän toimitusjohtaja, minkälaisia juoruja hänestä kylillä puhutaan?

No kaikenlaistahan minä olen kuullut, mutta mitäs siellä nyt on meneillään? Tapani kysäisi huolettomana.

Kasvot kalpenivat, kun vävy kertoi juorujen sisällön.

– Otin heti sen jälkeen kaksi puhelua, toisen Vantaalle ja toisen Ouluun. Kysyin ystäviltäni, oliko heillä tietoa tällaisista puheista. Ja molemmat soitot johtivat plusmerkkiseen tulokseen, Tapani muistaa.

Taustalla kilpailu

Mitä lähemmäksi juorujen alkulähdettä Tapani pääsi, sitä selvemmältä alkoi näyttää, että niillä haluttiin vahingoittaa hänen liiketoimiaan. Tapani Saari Oy kun työllistää ajoittain työmaillaan jopa 40 ihmistä.

– Kuulin erään yrityksen johtajalta, että erän suuren urakan antamista minun firmalleni oli pohdittu tarkkaan, koska minulla kuulemma oli tämä tuomio. Kaikkein kamalimmalta tuntui, että hän puhui tuosta ”tuomiostani” aivan kuin se olisi ollut totta. Tuntuu niin ihmeelliseltä, että tällaiset asiat olisivat kenen tahansa tarkistettavissa, mutta mieluummin uskotaan juoruihin, Saari päivittelee.

Pelson vankilan sisällä Saari ei itse ollut edes käynyt, tosin hänen firmallaan oli sen alueella joitakin vuosia sitten purkutyömaa.

Tapani Saaren rikelistalta löytyy vain yksi 500 markan sakko euroa edeltäneeltä ajalta, ja se sakko koski asbestin keräämistä.

Saari uskoo, että juuri pedofiliarikoksen arkaluontoisuuden takia kukaan ulkopuolinen ei uskaltanut tulla kysymään häneltä suoraan, oliko juoruissa perää.

– Jopa oma vaimoni tuli varmistamaan minulta, oliko nyt aivan varma, että jutut olivat tuulesta temmattuja. Ensin nauroin, mutta sitten alkoi jo suututtaa, kun hänkin uskoi mieluummin huhuja kuin omaa miestään. Sitä kautta ymmärsin myös juonen oveluuden: näin arkaluontoisesta asiasta on helppo laittaa liikkeelle vahingollinen juoru, kun kukaan ei sen kohteelta tohdi tulla kysymään suoraan, pitääkö se paikkansa.

Työntekijätkin ivattiin

Saaren itsensä lisäksi juorut vahingoittivat myös hänen lapsiaan ja työntekijöitään.

– Olin todella huolissani nuorimmasta pojastani, jota kiusattiin asian takia koulussa. Ja työmiehiä kutsuttiin eräällä työmaalla ”insestiporukaksi”. Onneksi pojalleni ei kuitenkaan näyttänyt jääneen siitä pysyviä traumoja, eikä lapsia muutenkaan ole enää kiusattu pariin vuoteen.

Työporukoistakaan kukaan ei rohjennut soittaa suoraan firmansa toimitusjohtajalle, vaikka he olivat joutuneet ivan ja pilkan kohteeksi.

– Sen lisäksi heitä vielä mitä todennäköisimmin kalvoi epätietoisuus siitä, että jospa heidän yrityksensä toimitusjohtaja sittenkin oli syyllistynyt noihin kauheisiin rikoksiin, Saari pohtii.

Koska juorut tuntuivat levinneen käsittämättömän laajalle, alkoi Saari pohtia sellaistakin mahdollisuutta, että olisiko niiden takana voinut olla jonkunlainen väärinkäsitys.

– Mutta sellaistakaan en kyllä millään keksinyt. En ole antanut aihetta edes väärille tulkinnoille, en sen enempää omieni kuin vieraiden tai sukulaistenkaan lasten kohdalla.

Tapani itse on yhdentoista lapsen isä ja neljäntoista lapsenlapsen isoisä. Lasten hyväksikäyttö on hänestä yksiselitteisen vastenmielinen ja tuomittava rikos.

”Muutti kyynisemmäksi”

Saaren pelastukseksi tuli paikallisen Pyhäjokiseudun toimittaja, joka halusi häneltä haastattelun aiheesta.

– Hän näki vaivaa ja todisti jutussaan, ettei käräjäoikeudesta löytynyt nimelläni mitään minua koskevaa juttua.

Vasta sitten, kun Saari yhdessä lastensa kanssa rupesi lähettämään tuttavilleen ja yhteistyökumppaneilleen linkkiä tähän lehtijuttuun, maine alkoi palautua ja tilanne rauhoittua. Saari kertoi vainostaan myös television Ajankohtaisessa kakkosessa.

– Nyt asiasta on kulunut jo yli kaksi vuotta, eikä se enää tule vastaan omassa arjessani. Mutta vielä viime kesänä eräs tuttu soitti ja kertoi paikallisella ABC-huoltamolla pistäytyessään kuulleensa, kuinka naapuripöydän isännät vielä käsittelivät tätä aihetta.

Tapani tunnetaan mutkattomana ja helposti lähestyttävänä miehenä.

– Olen lähtökohtaisesti ollut hirveän luottavainen ja helposti ystävystyvä, avoin ihminen. Ja sitä olen edelleen. Mutta kahden vuoden takainen ajojahti söi sinisilmäisyyttäni neljänneksen verran. Kyllä minusta on tullut kyynisempi ja epäilevämpi, tuntosarvet ovat aiempaa herkemmällä, hän myöntää.

500 euron vihjepalkkio

Kunnianloukkauksen tunnusmerkit laissa täyttää se, joka esittää toisesta valheellisen tiedon tai vihjauksen siten, että teko on omiaan aiheuttamaan vahinkoa tai kärsimystä loukatulle taikka häneen kohdistuvaa halveksuntaa.

Törkeäksi kunnianloukkaus muuttuu, kun sillä aiheutetaan suurta kärsimystä tai erityisen suurta vahinkoa ja rikos on myös kokonaisuutena arvostellen törkeä. Siitä voidaan tuomita sakkoon tai vankeuteen enintään kahdeksi vuodeksi.

Saari on luvannut 500 euron palkkion vihjeestä, joka johdattaa hänestä levitettyjen juorujen alkulähteelle.

– Olen valmis antamaan anteeksi, jos tämä henkilö vilpittömästi sitä pyytää ja puheitaan katuu. Toivoisin ihmisten kunnioittavan Raamatun kymmenestä käskystä sitä kahdeksatta: ”Älä lausu väärää todistusta lähimmäisestäsi.”